Johannes Kotkas
Johannes Kotkas (3. veebruar 1915 Kodijärve vald, Tartumaa – 8. mai 1998 Tallinn) oli eesti maadleja, olümpiavõitja 1952. aastal Helsingis Kreeka-Rooma maadluse raskekaalus, aastatel 1938, 1939 ja 1947 Euroopa meister, maailma karika võitja 1956. aastal. Ta oli ka 13-kordne Nõukogude Liidu meister ja 22-kordne Eesti meister (see on maadluses Eesti rekord) ning vabariikliku (1950) ja üleliidulise (1965) kategooria kohtunik. Tema klubiks oli alates 1934. aastast Tartu Kalev, alates 1937. aastast Tallinna Kalev, pärast sõda Dünamo. Ta kaalus tippsportlasena 1940. aastal 110 kg, sama aasta sügisel 115 kg.